钦定古今图书集成/明伦汇编/闺媛典/第111卷 > 皇清十七 > 张烈妻涂氏
## 钦定古今图书集成/明伦汇编/闺媛典/第111卷 > 皇清十七 > 张烈妻涂氏

按《宝应县志》：“涂氏，张烈妻。归一载夫亡，遗腹生子，寻殇，氏决从夫地下。姑林氏微觉之，与同卧起。岁除，具汤为林沐浴，侍林寝，从容曰：‘旦日伯叔辈来，请避宿己舍’。姑许之，乃燃烛拜张之祖考及夫木主。会大雪，深尺馀，踏雪投门外水中死。明日，家人按雪迹寻之，见氏立水中，颜色如生。初，尝语其母曰：‘儿家贫，曾为姑拮据治一棺，倘儿死，勿夺也，夺则目且不瞑’。” 至是从其意，薄葬之。时康熙二十年，年二十有一。